ועדת הכספים, כנסת 24, פרוטוקול מספר 42, 2021-06-28 13:00

אלכס קושניר: אני מבקש לפתוח את הישיבה.

אלכס קושניר: קודם כול הודעה קצרה: בוועדה המסדרת עברה הצעת חוק הארכת תקופת החל"ת.

אלכס קושניר: אם היא תעבור היום במליאה בקריאה הראשונה אז אנחנו נשנה את סדר היום של הוועדה בהמשך השבוע, מתוקף החשיבות של החוק והרצון לייצר ודאות במשק, גם אצל העובדים, מהר ככל הניתן.

אלכס קושניר: אבל את זה אנחנו נארגן תוך כדי, כאשר הצעת החוק תעבור במליאה אנחנו נתעדכן מתי אנחנו נתכנס כדי לדון בהצעת החוק הזאת.

אלכס קושניר: כעת אנחנו כאן בשביל לדון במינוי מנכ"ל ללשכת נשיא המדינה בהתאם להוראות סעיפים 12 ו-41 לחוק שירות המדינה.

אלכס קושניר: חשוב לי לומר שהוועדה הזאת מחליפה את הממשלה, את ועדת השירות.

אלכס קושניר: מונחת בפנינו הבקשה של הנשיא הנבחר למנות מנכ"ל.

אלכס קושניר: עושים את זה כעת, לפני שהנשיא נכנס לתפקיד, כדי לאפשר לו להגיע לוועדה ולהציג את המועמד שלו.

אלכס קושניר: אדוני הנשיא הנבחר, בבקשה.

משה גפני: מה זה "מחליפה את הממשלה"?

משה גפני: לא הבנתי את המינוח הזה.

שגית אפיק: מוקנות לה הסמכויות של הממשלה ושל ועדת השירות.

שגית אפיק: מכיוון שהממשלה ממנה מנכ"לים למשרדי הממשלה בהתאם להחלטת ועדת השירות, ועדת הכספים מקבלת את שתי הסמכויות האלה.

שגית אפיק: למעשה אתם כאן עם סמכות של הממשלה למנות את מנכ"ל בית הנשיא.

שגית אפיק: אגב, זה חל גם על עובדי מבקר המדינה ועל עובדי הכנסת, ולכן גם מנכ"ל הכנסת מונה כאן בוועדה מתוקף אותה סמכות וכך גם מנכ"ל משרד מבקר המדינה.

יצחק פינדרוס: אפשר להרחיב את זה לעוד כמה סמכויות של הממשלה?...

אלכס קושניר: אני מתפלא, חבר הכנסת גפני, אתה לא ידעת את זה?

קריאה: הוא רצה שהחדשים ילמדו.

משה גפני: הבנתי.

משה גפני: בסדר גמור.

אלכס קושניר: אדוני הנשיא הנבחר, בבקשה.

יצחק הרצוג: שלום רב לכולכם חברות וחברי הכנסת.

יצחק הרצוג: מכובדי יושב-ראש ועדת הכספים של הכנסת, חבר הכנסת אלכס קושניר, אני מאחל לך בהצלחה בתפקיד החשוב שלך.

יצחק הרצוג: אני מברך את מנהל הוועדה, טמיר כהן, את היועצת המשפטית, שגית אפיק היקרה, ואת כל העובדות והעובדים של הכנסת שנמצאים כאן.

יצחק הרצוג: כפי שנאמר, מתוקף החוק יש להביא את מנכ"ל לשכת נשיא המדינה לאישור ועדת הכספים של הכנסת.

יצחק הרצוג: אני מבקש טרם השבעתי בשבוע הבא – אני מקווה שכולכם תהיו כאן ביום רביעי הבא בעזרת השם – להביא לאישור ועדת הכספים של הכנסת את מינויו של מר אייל שויקי למנכ"ל לשכת נשיא המדינה.

יצחק הרצוג: אומר שגם קודמי בתפקיד, הנשיא העשירי ראובן רובי ריבלין, עשה את אותו דבר במינויו של מר הראל טובי, ולדעתי כך עשה גם מר שמעון פרס כשהביא את אפרת דובדבני, וכולי וכולי.

יצחק הרצוג: לפני שאדבר על אייל שויקי, אציין שאני מאמין גדול בעובדי המדינה ובשירות הציבורי ואני מאמין בתהליכי חפיפה והעברת תפקיד מסודרים.

יצחק הרצוג: ולכן בכל תפקיד שבו כיהנתי, וכיהנתי בחמישה תפקידי שר ועוד תפקידים רבים ומגוונים, גם בסוכנות כיושב-ראש ההנהלה, תמיד סיכמתי עם המנכ"ל היוצא שהוא נשאר חודשיים–שלושה.

יצחק הרצוג: כך סיכמתי זאת גם עם מר הראל טובי.

יצחק הרצוג: הוא יסיים את כהונתו ב-1 באוקטובר.

יצחק הרצוג: כלומר אייל שויקי ייכנס לכהונתו באופן פורמלי ב-1 באוקטובר, עד אז יהיה תהליך חפיפה מסודר בין שני האישים.

יצחק הרצוג: אני בכלל ממליץ בשירות הציבורי לנהוג כך.

יצחק הרצוג: לאייל יש ניסיון ניהולי מרשים מאוד.

יצחק הרצוג: הוא מוכר לרבים מכם כי הוא היה גם ראש המטה שלי כראש האופוזיציה וראש המטה שלי כיושב-ראש הנהלת הסוכנות היהודית ובתפקידים רבים.

יצחק הרצוג: אייל במשך 15 שנים עובד במחיצתי.

יצחק הרצוג: יש לו כישורים ניהוליים, יש לו יחסי אנוש מעולים, הוא נושא חן וחסד בפני אדם, ובוודאי לדעתי גם בפני אלוהים.

יצחק הרצוג: הוא ניהל צוות עובדים לעילה ולעילה.

יצחק הרצוג: עשה עבודה מורכבת מאוד בכל המשימות שהטלתי עליו, כולל עבודה בין אם פרלמנטרית, בין אם כלכלית, בין ניהולית ובין ביצועית.

יצחק הרצוג: בעבר – ועל זה נסלח לו – הוא היה גם מנהל אתר האינטרנט של ביתר ירושלים.

יצחק הרצוג: בתור אדום מובהק בהפועל תל אביב סלחתי לו.

יצחק הרצוג: אספר מה הוא עשה בסוכנות היהודית.

יצחק הרצוג: כפי שאתם יודעים, הסוכנות היהודית היא הארגון היהודי הגדול ביותר בעולם.

יצחק הרצוג: זה ארגון גלובלי שפועל ב-66 מדינות 24/7, ממש כך.

יצחק הרצוג: יש כל הזמן אירועים: זה יכול להיות שליח שחלה ומפונה לבית חולים, זה יכול להיות סופת הוריקן, זה יכול להיות אירוע אנטישמי, זה יכול להיות ויזות לעולים, זה יכול להיות משבר בטיסות של עולים, זה יכול להיות בעיה בכפר נוער, זה יכול להיות באלף ואחת משימות שהסוכנות היהודית עוסקת בהן למען העם היהודי ומדינת ישראל.

יצחק הרצוג: בתור ראש המטה הוא טיפל באירועים האלה באופן ישיר 24/7.

יצחק הרצוג: הוא היה גם בא כוחי בעבודה השוטפת מול הצוותים הבכירים של הסוכנות היהודית.

יצחק הרצוג: חבר הכנסת קריב נתקל בכך לא מעט כשהוא היה חבר בחבר הנאמנים שלנו.

יצחק הרצוג: אייל הגיע להחלטות מורכבות, הוביל החלטות מורכבות שקשורות בהשפעה ישירה על חיי אדם, כפי שתיארתי: אנטישמיות, אסונות טבע, קורונה, משברים כלכליים, משברים ביטחוניים, קהילות שקורסות – מה שאתם רק רוצים נמצא על השולחן שלו.

יצחק הרצוג: הוא היה חבר בצוות הניהול הבכיר של הסוכנות היהודית, מה שנקרא Senior management team (SMT).

יצחק הרצוג: הוא היה חוליית הקישור בין ההנהלה הבכירה לבין היושב-ראש, הוביל מטעמי תהליכים שונים ומורכבים.

יצחק הרצוג: בקבלת החלטות אנחנו שינינו את המבנה האסטרטגי של הארגון – הובלתי תוכנית אסטרטגית מקיפה, עם מנכ"לית מצוינת שיש לארגון והמזכ"ל ג'וש שמוכר לכם.

יצחק הרצוג: כל זה נעשה תחת פיקוחו והובלתו של אייל שויקי.

יצחק הרצוג: אומר לסיום שגם בתהליך החפיפה והלימוד בבית הנשיא אני מרוצה מאוד מן האופן שבו אייל מתקבל.

יצחק הרצוג: אני חושב שהוא יהיה מנכ"ל נפלא בבית הנשיא.

יצחק הרצוג: אנחנו בונים צוות רציני ומגוון שישרת אך ורק את טובתה של מדינת ישראל, את החברה הישראלית כולה, על כל גווניה, באיכות ובמיומנות.

יצחק הרצוג: אני מקווה שגם נוכל להביא את תרומתנו לחיבור החברה הישראלית וקצת יותר אהבת ישראל בתוכנו.

יצחק הרצוג: תודה רבה לכם.

אלכס קושניר: תודה רבה, אדוני הנשיא הנבחר.

אלכס קושניר: מיכאל מלכיאלי, בבקשה.

מיכאל מלכיאלי: תודה רבה, אדוני היושב-ראש.

מיכאל מלכיאלי: זו ההשתתפות הראשונה שלי בוועדת הכספים אז אני רוצה לאחל לך הצלחה בתפקידך.

מיכאל מלכיאלי: אדוני הנשיא האחת-עשר של מדינת ישראל, יצחק בוז'י הרצוג, קודם כול אני מנצל את ההזדמנות עוד פעם לברך אותך על הבחירה שלך, שהיא בחירה של עם ישראל.

מיכאל מלכיאלי: כל גווני הקשת קיבלו את הבחירה שלך בשמחה ובחיבוק גדול.

מיכאל מלכיאלי: אתה האיש הנכון במקום הנכון, האיש שיכול לחבק ולאחד בין כל החלקים בעם ישראל.

מיכאל מלכיאלי: מילה על אייל: אני זוכר את עצמי כחבר כנסת צעיר שבא לכנסת, לפני חמש קדנציות, זה המון שנים, אז בוז'י היה יושב-ראש האופוזיציה ואני הייתי חבר כנסת טרי בקואליציה.

יצחק הרצוג: התחלתי את הקריירה כמרכז האופוזיציה בוועדת הכספים, לידיעתכם.

מיכאל מלכיאלי: מאז הכרתי את אייל.

מיכאל מלכיאלי: אני חושב שכל מה שבוז'י אמר אפשר לתמצת למשפט אחד: הוא נעים לבריות.

מיכאל מלכיאלי: מנכ"ל הוא תפקיד גדול מאוד, בוודאי של בית הנשיא, יש על הכתפיים שלו המון המון בחיבור שלו בין חלקי העם.

מיכאל מלכיאלי: אני חושב שאייל הוא האיש הנכון.

מיכאל מלכיאלי: הבחירה שלך, ידידי בוז'י, היא בחירה כל כך נכונה.

מיכאל מלכיאלי: תמשיך את הבחירה המיוחדת שלך, שיכולה לאחד ולחבר בין כולם בסבר פנים יפות.

מיכאל מלכיאלי: אין לי זכות הצבעה כאן, ינון אזולאי מצביע מטעם המפלגה שלנו, אבל בוודאי אני מברך על הבחירה הזאת.

מיכאל מלכיאלי: כולם מחכים לכניסה שלך לבית הנשיא ושל אייל שויקי כמנכ"ל.

מיכאל מלכיאלי: תודה, אדוני היושב-ראש.

אלכס קושניר: תודה לחבר הכנסת מלכיאלי.

אלכס קושניר: חבר הכנסת גפני, בבקשה.

משה גפני: אדוני היושב-ראש, אדוני הנשיא, זו ההזדמנות בשבילי, כפי שאמר חבר הכנסת מלכיאלי, לברך אותך בפומבי.

משה גפני: בירכתי אותך לא בפומבי ואני שמח לעשות את זה עכשיו שוב.

משה גפני: זו לא פעם ראשונה שאנחנו משתתפים בישיבות ביחד, כך היה גם כשהיית שר במצבים שונים.

משה גפני: באמת איש נעים הליכות, איש שאנחנו משתבחים בו בזה שהוא נשיא המדינה היום.

משה גפני: בכל התפקידים שמילאת עשית את זה כפי שצריך לעשות.

משה גפני: אנשים היו מרוצים מן ההתנהלות שלך, מן ההתנהגות שלך.

משה גפני: זה גם בא לידי ביטוי בבחירה שלך, כלומר זאת מציאות שכולם ראו אותה.

משה גפני: אני חושב שמתאים להגדרה הזאת המנכ"ל שאתה רוצה למנות עכשיו, אייל שויקי, שהוא גם כן איש נעים הליכות.

משה גפני: הוא מתאים לרוח המפקד אצלך, הוא מתאים לעניין ואכן עושה את מלאכתו נאמנה בכל הדברים שהוא עושה ביחד אתך.

משה גפני: אני מברך אותך ומברך אותו, שבתקופה שלכם נזכה למצב שונה ממה שקורה כאן במערכת הפוליטית.

משה גפני: אל תתערב יותר מדי בגלל שאז כל צד יגיד שאתה עם הצד השני, אבל כן תתערב, זה מה שאני מבקש ממך.

משה גפני: תודה רבה.

אלכס קושניר: תודה רבה לחבר הכנסת גפני.

אלכס קושניר: מאיר יצחק הלוי, בבקשה.

מאיר יצחק הלוי: אדוני הנשיא, שלום.

מאיר יצחק הלוי: ההיכרות בינינו ארוכה ורבת שנים.

מאיר יצחק הלוי: אני זוכר את התקופה שבה כיהנת כשר התיירות, עם הרבה מאוד אסרטיביות והרבה מאוד פעולה, וגם כמובן כיושב-ראש הסוכנות היהודית.

מאיר יצחק הלוי: ראשית, אני מאחל לך הצלחה גדולה.

יצחק הרצוג: אני מאחל גם לך הצלחה רבה.

מאיר יצחק הלוי: תודה.

מאיר יצחק הלוי: בעיקר אני רוצה לבקש, כפי שאמר הרב גפני, שבית הנשיא ישקיע באמת מאמץ גדול לאיחוי העם.

מאיר יצחק הלוי: אני חושב שזו משימה קדושה.

מאיר יצחק הלוי: אנחנו נמצאים בתקופה לא מזהירה בחיינו.

מאיר יצחק הלוי: לכן אני חושב שלבית הזה יש חשיבות עליונה.

מאיר יצחק הלוי: תעזור לנו לעזור לעם – נדמה לי שזו ממש זעקה שמתבקשת.

מאיר יצחק הלוי: וכמובן נאחל למנכ"ל שבחרת הצלחה גדולה.

אלכס קושניר: תודה למאיר יצחק הלוי.

אלכס קושניר: חבר הכנסת ינון אזולאי, בבקשה.

ינון אזולאי: הנשיא הנבחר, היושב-ראש, רצוני כמובן קודם כול לברך אותך על היבחרך.

ינון אזולאי: אמר הרב גפני שלא כדאי שתתערב, אבל המעלה שלך היא שכולם אומרים שאתה שלהם.

ינון אזולאי: שבעזרת השם לא תיפול תקלה תחת ידך.

יצחק הרצוג: זה הכי חשוב.

ינון אזולאי: זה דבר חשוב.

ינון אזולאי: שדלתך תמשיך להיות פתוחה כפי שהייתה כל השנים.

ינון אזולאי: אותך אני מכיר עוד מתקופתו של אבי זיכרונו לברכה, מן הידידות העמוקה שהייתה לך עם אבי, ודיברנו על זה לא פעם.

ינון אזולאי: לכן אני מאחל לך שיהיה בהצלחה.

ינון אזולאי: בבחירה שעשית עם אייל – זכינו להכיר אותו מקרוב מספר פעמים: אדם מוערך, אדם שמתאים לך בהליכות שלו.

ינון אזולאי: אמרת שאתה מכיר את יחסי האנוש שלו.

ינון אזולאי: אני מאמין שאם יחסי האנוש לא היו טובים הוא לא היה מצליח לשרוד אתך 15 שנים.

ינון אזולאי: שיהיה בהצלחה.

אלכס קושניר: תודה רבה.

אלכס קושניר: גלעד קריב, בבקשה.

גלעד קריב: ראשית, זה הנוהג, שהמועמד למנכ"לות לא שומע מקצת שבחו?

אלכס קושניר: לך תדע מה יכול לקרות פה.

גלעד קריב: לפחות שישמע את הסופרלטיבים.

ינון אזולאי: הוא שומע כנראה בערוץ הכנסת.

גלעד קריב: בסדר גמור.

גלעד קריב: עוד לנשיא הנבחר: אציין שבעיניי יש יתרון גדול שמר הרצוג מגיע למשכן נשיאי ישראל לא ישירות ממשכן הכנסת אלא שזכית לעבור דרך בניין המוסדות הלאומיים בכהונה משמעותית ומשפיעה מאוד, מכיוון שמשכן נשיאי ישראל הוא בראש ובראשונה ביתם של אזרחי ישראל, היהודים והערבים, ואין לי ספק שבכך תמשיך גם את העשייה של הנשיא היוצא, מר ראובן ריבלין, אבל הוא גם מקום ששוקד על הקשרים של כל קהילות העם היהודי עם מדינת ישראל.

גלעד קריב: גם כאן אני בטוח שהעשייה שלך בסוכנות ושהרקע רב השנים שלך יסייע ויעזור.

גלעד קריב: כפי שכבר אמרו, אנחנו בתקופה לא פשוטה פוליטית.

גלעד קריב: השקידה על הרוח הממלכתית והרוח שמזכירה שרב המשותף על המפריד – זו בעיניי משימה מרכזית של בית הנשיא ושל הנשיא.

גלעד קריב: אין לי ספק שאתה האדם המתאים ושהבחירה שלך באייל, שאני מכיר אותו שנים רבות, גם ממפלגת העבודה אבל בעיקר מהעשייה במוסדות הלאומיים, תהיה לך מאוד לעזר.

גלעד קריב: ברכות לך וברכות נאמנות מאוד לאייל.

אלכס קושניר: תודה.

אלכס קושניר: חבר הכנסת ולדימיק בליאק, בבקשה.

ולדימיר בליאק: תודה, אדוני היושב-ראש.

ולדימיר בליאק: ראשית, אני רוצה לברך אותך, אדוני הנשיא הנבחר, על בחירתך.

ולדימיר בליאק: אני מכיר את אייל לא מעט שנים, מכיר את פועלו ואת כישוריו.

ולדימיר בליאק: הוא האדם הנכון במקום הנכון.

ולדימיר בליאק: הוא גם מן העיר שלי, מודיעין-מכבים-רעות, אז בכלל.

ולדימיר בליאק: תודה רבה.

אלכס קושניר: תודה.

אלכס קושניר: חבר הכנסת אחמד טיבי, בבקשה.

אחמד טיבי: תודה רבה.

אחמד טיבי: לא פלא שזכית במספר הקולות הגדול ביותר.

אחמד טיבי: אני מכיר אותך במשך שנים, אתה מצטיין ביחסי אנוש.

אחמד טיבי: הצלחת לבנות רשת קשרים בין קטבים וניגודים וזה דבר לא קל, זה מאתגר.

אחמד טיבי: למרות הבעייתיות שלנו כחברי כנסת ערבים עם סמלים אני בטוח שאתה תצליח ביחס שלך, ביחס המכבד, לחזק את הקשר ואת הקשרים, ובמיוחד לפריפריה, למיעוט, שמול השלטון המרכזי חייבים שיהיה איזון ובלמים.

אחמד טיבי: כך עשה גם הנשיא ריבלין בחלק גדול מכהונתו.

אחמד טיבי: אני בטוח שאתה מכיר את המצוקות, את הרגישויות ואת האנשים באופן אישי.

אחמד טיבי: לכן אני בטוח שמן הבחינה הזאת אתה תהיה שם כדי להקשיב ולסייע.

אחמד טיבי: לגבי אייל, שאנחנו מכירים גם כעוזר וראש מטה שלך, גם בתפקידך כשר העבודה והרווחה, יש לי בעיה איתו, ואני מקווה שהוא שומע, במיוחד שזה כתוב ב-CV שלו: "מנהל האתר הרשמי של קבוצת הכדורגל ביתר ירושלים".

אחמד טיבי: יש גבול למה שאני יכול לסבול.

אלכס קושניר: חבר הכנסת טיבי, זו בדיוק הבעיה.

אלכס קושניר: אם היית מגיע בזמן לדיון היית שומע את ההסבר.

יצחק הרצוג: אין הסבר.

יצחק הרצוג: ההסבר הוא שאייל היה חלק מקבוצת הנהגה של הקבוצה בראשות איציק קורנפיין שניסתה להוביל מהלך עצום של נטרול הגזענות באותה עת.

יצחק הרצוג: אחר כך הם הודחו.

יצחק הרצוג: והוא אוהד שרוף של ביתר.

אחמד טיבי: אף אחד לא מושלם.

אחמד טיבי: ..

אלכס קושניר: הנשיא אוהד הפועל תל אביב והמנכ"ל של ביתר ירושלים, זה גורם לאיחוד.

יצחק פינדרוס: למה אתה מקלקל, כבוד הנשיא.

אחמד טיבי: אתה לא יודע דברים שאני יודע על הנשיא.

אלכס קושניר: נכון, אני לא מתחרה אתך.

יצחק הרצוג: אנחנו אוהדים את אותה קבוצה בחוץ לארץ שנקראת ברצלונה.

אחמד טיבי: אפילו היינו שם.

אחמד טיבי: גם כשהנהלת ברצלונה הייתה שם היא נפגשה איתו, ואחר כך נפגשה איתי ועם אחרים לבקשת יושב-ראש האופוזיציה דאז.

אחמד טיבי: אני מאחל לך ולאייל הרבה הצלחה.

אלכס קושניר: תודה.

אלכס קושניר: חבר הכנסת יצחק פינדרוס, בבקשה.

יצחק פינדרוס: אני חושב שזו המעלה הגדולה של הנשיא והצוות שלו, שהוא יכול לא להיות אוהד ביתר ירושלים ואף על פי כן אני יכול להיות אוהד שלו.

יצחק פינדרוס: כפי שאמרו קודמיי, לא חייבים על כל דבר להסכים, אבל להיות נעים הליכות, וגם צוות שיודע להיות נעים הליכות וגם הסביבה, ולהשרות על הסביבה.

יצחק פינדרוס: מטה שעובד בצורה כזאת הרבה מאוד שנים – יש לזה משמעות.

יצחק פינדרוס: לעצם עניין כניסתו של הנשיא, כפי שאמרו קודמיי שניצלו את הבמה הזאת, אני חייב לנצל את הבמה הזאת גם כן ולומר שאם כל אחד מאיתנו היה שם על השולחן את הפעילות של הנשיא הנבחר בשנים האחרונות היה מגלה הרבה מאוד ניגודים.

יצחק פינדרוס: אם הייתי מספר את מה שהנשיא עזר לי 20 שנים אחורה אז יש פה הרבה חברי כנסת, כולל אחמד טיבי, שלא היו כל כך מרוצים מן העניין; ואם אחמד טיבי היה מספר את כל מה שהנשיא הנבחר עזר לו ב-20 השנים האחרונות אז יכול להיות שאני הייתי פחות מרוצה.

יצחק פינדרוס: אבל זו המעלה, לעשות הכול בשקט, בנועם הליכות וכולם יכולים לצאת מרוצים.

יצחק פינדרוס: אני שמח שזה הצוות שימשיך ללוות אותך וללוות את מדינת ישראל.

יצחק פינדרוס: בתוך הכאוס הזה טוב שיהיה בירושלים אי של יציבות ושפיות.

יצחק פינדרוס: בהצלחה.

אלכס קושניר: תודה.

אלכס קושניר: חברת הכנסת רות וסרמן לנדה, בבקשה.

רות וסרמן לנדה: אני רוצה להגיד לך כמובן רק מילים חמות.

רות וסרמן לנדה: אני מכירה אותך הרבה מאוד שנים.

רות וסרמן לנדה: כמי שעלתה לארץ בגיל 17 ועדיין נגועה בהתרגשות גדולה מאוד נוכח הדבר הזה שנקרא מדינת ישראל, אני חושבת שאין טוב ממך לעמוד בראש המדינה הזאת.

רות וסרמן לנדה: המיזם המיוחד מאוד הזה, שמאפשר לפינדרוס ולי, שני ליטאים, אמנם מסוגים מאוד מאוד שונים, לשבת ולדון ביחד.

משה גפני: את יכולה להאריך בעניין הזה?

משה גפני: ...

רות וסרמן לנדה: אני דווקא יכולה, זאת הבעיה ...

רות וסרמן לנדה: כצאצאית גאה של הגאון מווילנה ובדעות שונות מאוד, אנחנו יכולים לשבת ולדון בדברים.

רות וסרמן לנדה: אין כמוך כמי שיכול – מאיר יצחק הלוי דיבר על איחוי, על פיוס, על ריפוי.

רות וסרמן לנדה: אנחנו כל כך צריכים את זה.

רות וסרמן לנדה: אני בטוחה שאתה תעשה את זה הכי טוב מכולם, מתוך היכרות והוקרה.

יצחק הרצוג: תודה רבה.

אלכס קושניר: תודה.

אלכס קושניר: מיכל וולדיגר, בבקשה.

מיכל מרים וולדיגר: כבוד הנשיא הנבחר, אני רוצה להצטרף כמובן לכל הברכות ולברך גם בעצמי.

מיכל מרים וולדיגר: אני חושבת שהמינוח "האזרח מספר אחת", כאשר מצד אחד זה הכי גבוה, הכי נעלה, הכי חשוב, זה שנמצא למעלה בראש סדר העדיפויות, ושם בהחלט מגיע לך, אבל זה גם יכול להיות ההתחלה, כהכי פשוט והכי למטה.

מיכל מרים וולדיגר: אני חושבת שאתה בדיוק האיש שמצליח להחזיק את כל הרצף הארוך והגדול הזה של מדינת ישראל, של אזרחי מדינת ישראל.

מיכל מרים וולדיגר: אני רוצה לברך.

מיכל מרים וולדיגר: אגב גם כשר הרווחה – כולם דיברו פה על כל מיני תפקידים שמילאת אבל בעיניי מה שתופס הכי זה תפקידך כשר הרווחה.

יצחק הרצוג: אגב, עבדתי גם עם מאיר יצחק הלוי על מחלקת הרווחה שלו, אני זוכר כל פרט.

מיכל מרים וולדיגר: אתה אמון על הצד החברתי.

מיכל מרים וולדיגר: בסך הכול חוזק של חברה נמדד על פי החוליות החלשות שלה, ותמיד ידעת לטפל כפי שצריך ולתת ולהעניק.

מיכל מרים וולדיגר: אין לי ספק אפילו שבמקום שלך היום תצליח להמשיך לתת ולהעניק לכולם.

מיכל מרים וולדיגר: אני גם מברכת את אייל, שייכנס לתפקיד ויעשה חיל ביחד אתך, כפי שעשה עד היום .

מיכל מרים וולדיגר: תודה.

אלכס קושניר: תודה.

אלכס קושניר: חברת הכנסת יעל רון בן משה, בבקשה.

יעל רון בן משה: קודם כול, ברכות לנשיא הנבחר.

יעל רון בן משה: זו הזדמנות להגיד את זה גם בפורום הזה.

יעל רון בן משה: אני מצטרפת למילים על האיחוי שאתה יכול להביא לחברה הישראלית הפצועה ממש.

יעל רון בן משה: ברמה היותר לוקלית, אתה ידיד גדול של הגליל.

יעל רון בן משה: אתה מגיע בכל תפקיד, בכל תקופה, גם עם רעייתך ושאר המשפחה.

יעל רון בן משה: לגבי המועמד למנכ"לות, אולי גם מתפקידיי הקודמים שבהם יצא לי להיות בקשר אתך, אחד היתרונות הגדולים של מר שויקי הוא שבקושי היה לי קשר איתו, תמיד ההרגשה הייתה שהעבודה היא ישירות אתך, וזה הרבה בזכותו.

יעל רון בן משה: כמי שהייתה גם מנכ"לית בעבר אני יודעת שלא פשוט לתת לכל הפונים את התחושה שיש להם אוזן קשבת, דלת פתוחה לבעל התפקיד הבכיר, במקרה הזה הנשיא.

יעל רון בן משה: אני בטוחה שדלתך תהיה פתוחה לנו, לציבור, גם בבית הנשיא.

יעל רון בן משה: זו משימה לא פשוטה למר שויקי, לתת לכל הציבור את התחושה הזו.

יעל רון בן משה: אני מזמינה אתכם להמשיך להישאר ידידים גדולים של הגליל.

יעל רון בן משה: לגבי הספורט אני מציעה פשרה: תתעניינו בכדורעף, זה הספורט היפה.

יעל רון בן משה: ובאופן לוקלי, קבוצת הכדורעף אלוף המדינה הפועל מטה אשר עכו, סמל לאיחוי בחברה הישראלית.

יעל רון בן משה: אתם מוזמנים.

יצחק הרצוג: יש לנו חיבור גם לכדורעף.

יצחק הרצוג: נפרט בעל פה.

אלכס קושניר: אדוני הנשיא הנבחר, דיברו על היכולות שלך ועל הערכיות שלך ועל היכולת שלך לחבר אותנו יחד אחרי תקופה לא פשוטה של משברים, אבל אני רוצה לדבר על יכולת הביצוע שלך.

אלכס קושניר: הייתה לי הזכות לעבוד אתך בתפקידך הקודם כיושב-ראש הסוכנות היהודית ואני הייתי מנכ"ל משרד העלייה והקליטה והובלנו פרויקטים ביחד.

אלכס קושניר: בכל התפקידים שבהם כיהנת הצלחת.

אלכס קושניר: כדי להצליח לא מספיק שתהיה אתה לבד, אתה צריך את הצוות שלך.

אלכס קושניר: המועמד שלך למנכ"ל בית הנשיא, מר שויקי, מוביל ביחד אתך והולך אתך יד ביד הרבה מאוד שנים.

אלכס קושניר: לכן אני חושב שזה מינוי ראוי ומבורך.

אלכס קושניר: אני רוצה לאחל לך המון המון הצלחה.

אלכס קושניר: בית הנשיא הוא סוג של סמל שכולנו כאן, למרות כל חילוקי הדעות, יכולים להזדהות אתו ויכולים להתחבר אליו.

אלכס קושניר: חבר הכנסת גפני אמר לך: אל תתערב.

אלכס קושניר: אני אומר לך: תתערב.

משה גפני: אמרתי לו להתערב.

משה גפני: חכה רק שאגיד לו גם במה להתערב.

משה גפני: ..

משה גפני: בטח שיתערב, מה השאלה.

אלכס קושניר: אני בטוח שתדע לשמוע גם לגפני וגם לי וגם לגלעד קריב ולחברים האחרים ותדע לחבר אותנו יחד למען המדינה שבה אנחנו חיים ואותה אנחנו כל כך אוהבים.

יצחק הרצוג: תודה רבה לכולכם.

יצחק הרצוג: אני שוב מברך את כבוד הנשיא היוצא, ראובן רבי ריבלין, בשליחותו המדינית החשובה מאוד למדינת ישראל, ומודה גם למנכ"ל שלו, הראל טובי, ולכל הצוות של בית הנשיא, שקיבל אותנו במאור פנים.

יצחק הרצוג: תודה רבה.

אלכס קושניר: אני רוצה לעבור להצבעה.

אלכס קושניר: נצביע על מינוי של אייל שויקי לתפקיד מנכ"ל בית הנשיא מ-1 באוקטובר 2021, כ"ה בתשרי התשפ"ב.

אלכס קושניר: מי בעד?

אלכס קושניר: בעד – פה אחד

אלכס קושניר: המינוי של אייל שויקי לתפקיד מנכ"ל בית הנשיא אושר פה אחד והוא ייכנס לתפקיד ב-1 באוקטובר 2021.

אלכס קושניר: אייל יכול להיכנס.

אלכס קושניר: נשמע כמה מילים של המנכ"ל.

אייל שויקי: קודם כול, תודה רבה.

אייל שויקי: אני מקבל על עצמי בחיל וברעדה את התפקיד.

אייל שויקי: מה שעומד לנגד עיניי זה מדינת ישראל ולעשות טוב.

אייל שויקי: אני רוצה להגיד תודה לנשיא הנבחר על האמון, זה לא מובן מאליו.

אייל שויקי: עשיתי דרך ארוכה, גם בבית הזה.

אייל שויקי: תודה לכם על האמון, גם זה לא מובן מאליו.

אייל שויקי: תודה רבה.

אייל שויקי: שנעשה ונצליח.

אלכס קושניר: שיהיה בהצלחה.

אלכס קושניר: הישיבה נעולה.